Minkejja li issa għaddew iktar minn ħmistax minn meta l-eks- Sindku Nazzjonalista fil-Kunsill Lokali ta' Birkirkara, Michael Fenech Adami, ġie kkundannat dwar l-operat tiegħu fl-istess Kunsill, kemm Simon Busuttil kif ukoll ħuh Beppe għadhom siekta u għadhom iżommu mal-pożizzjoni tagħhom li jiddefendu ksur tal-liġijiet finanzjarji tal-kunsilli lokali. Agħar minn hekk, Beppe, ġimgħa ilu kellu l-wiċċ joħroġ jattakka għal darb'oħra l-istituzzjonijiet, minflok idur dawra madwaru u jara x'għamel ħuh fil-Kunsill Lokali ta' Birkirkara. Għal darb'oħra, Beppe fetaħ attakk fuq istituzzjonijiet bħall-Kummissarju tal-Pulizja, l-Avukat Ġenerali u l-Bord tal-Governanza u, bħalma hu mdorri jagħmel, ipprojetta lilu nnifsu bħala l-prosekutur, il-maġistrat u l-ġurija ta' diversi każi li huma mdawra biss b'allegazzjonijiet u xejn provi. Kieku jien minflok Beppe, nistħi nidher quddiem in-nies b'dak li seħħ fil-Kunsill Lokali ta' Birkirkara, aħseb u ara kemm nattakka istituzzjonijiet li fosthom hemm nies li jgawdu, jew aħjar, kienu jgawdu r-rispett ta' kulħadd. Nagħmel referenza partikolari għal Dr Noel Bartolo, li hu ċ-Chairman tal-Bord tal-Governanza. L-istess persuna li, sa fejn naf jien u sakemm faqqa' l-każ ta' ħu Beppe, kienet tgawdi l-fiduċja tal-Partit Nazzjonalista. Beppe Fenech Adami, jekk jaf x'inhi diċenza politika, għandu jieqaf jipponta subgħu lejn ħaddieħor u jdur dawra madwaru biex jara kif, pereżempju, fl-istess waqt li l-Partit Nazzjonalista kien qed ikeċċi u jwaqqaf ħaddiema milli jkomplu jaħdmu fi-Dar Ċentrali, dan xorta waħda jrexxielu jsib post għal ħuh Michael u daħħlu jaħdem hemm. Beppe għandu, jekk irid jittieħed bis-serjetà, ikollu d-diċenza li jagħti spjegazzjoni ta' dan lil dawk il-ħaddiema li, wara snin twal ta' servizz lill-Partit, li hu issa huwa vici kap tiegħu, spiċċaw bħal lumija magħsura u mormija. Xi ngħidu għal Simon Busuttil? Dan ma nirreferux għalih Double Standards għalxejn. Simon, meta ħareġ jattakka l-Bord tal-Governanza fuq ir-rapport fil-konfront ta' Michael Fenech Adami, kien qed jattakka lill-midja tiegħu stess. Ħa ngħidilkom għaliex. Fit-8 ta' Lulju 2014, il-midja Nazzjonalista ħarġet rapport u storja li kien fiha madwar tliet paġni, biex tkisser lil eks-Sindku Laburista Quentin Scerri, wara rapport li ħareġ l-istess Bord li hi llum trid tiskredita. L-istess Bord li dak iż-żmien kellu fih ukoll lil Ronnie Pellegrini, li fl-istqarrija tagħhom sabiex jiddefendu lil Michael, attakkaw. Mela sewwa, meta l-Bord tkellem b'mod negattiv fil-konfront ta' Sindku Laburista, dan kien tajjeb u mexa b' ġustizzja u meta l-istess Bord, bl-istess nies, tkellem b' mod negattiv u kkundanna sindku nazzjonalista, hemm saret vendikazzjoni. Meta kellek Bord bl-istess nies li hemm illum u ħareġ jikkritika operat ta' sindku Laburista, l-Partit Nazzjonalista ikkwotah kelma b'kelma fl-istorja li qed insemmi filwaqt li meta, mill-ġdid, l-istess bord bl-istess membri, sabu ħati lil sindku Nazzjonalista b' aġir simili, dawn allura saru nies mhux kredibbli u skredidati. La qed nidħol fil-kriterju ta' meta l-bord iddeċieda kontra Quentin u lanqas fil-konklużjonijiet tiegħu fil-konfront ta' Michael. Qed nagħmel distinzjoni netta fil-mod kif il-media tal-partit nazzjonalista, immexxi minn Simon Busuttil, idawwru u jinterpretaw l-affarijiet kif jaqbel lilhom. Għall-Partit Nazzjonalista, meta Quinton Scerri ħatar action team biex imexxi attivitajiet kulturali fil-lokal bla ma ġab l-ewwel il-konferma u approvazzjoni tal-kunsill, dan kien kundannabli. Meta, iżda, sindku tiegħu jagħmel ftehim verbali u bla approvazzjoni tal-kunsill tiegħu fuq eluf ta' ewro, dik vendikazzjoni. Jekk hija gravi li twaqqaf action team mingħajr il-kunsens tal-kunsill, li ma jiswa l-ebda ewro, kemm hija iktar gravi meta tagħmel ftehim verbali minn wara dahar il-kunsill fuq eluf ta' ewro fix-xahar? Xi jgħid Simon Busuttil dwar dan? X'ħasbuna hu u Beppe? Li twelidna l-bieraħ? Jekk għall-Partit Nazzjonalista huwa gravi li Quinton Scerri żbalja meta ta ordnijiet diretti lill-ħaddiema assenjati lill-Kunsill Lokali ta' Ħaż-Żabbar u li, skont huma, "dan nesa l-proċedura u r-regolamenti kollha ta' tmexxija ta' Gvern Lokali", b'liema mod jista' Simon Busuttil u bħalu Beppe jiddefendu l-aġir ta' Michael Fenech Adami meta dan xtara oġġetti u servizzi bla ma kien hemm approvazzjoni tan-nefqa tagħhom mill-Kunsill waqt seduta uffiċjali? Fejn hi din il-kwotazzjoni li għadni kemm għamilt mill-midja tal-Partit Nazzjonalista fil-konfront ta' Michael Fenech Adami? Kien hemm diversi każijiet oħra fejn kunsilliera u sindki rriżenjaw għax kien hemm rapporti inqas pertinenti fil-konfront tagħhom. Ma rridx nidħol fil-każ tal-eks-Sindku Nazzjonalista ta' Sta Venera imma, anke hemm, jidher biċ-ċar li fuq każ inqas gravi din ġiet mitluba tirreżenja. Hawn joħroġ biċ-ċar id-double standards tal-Partit Nazzjonalista, anke ma tiegħu stess. Dawn jiddiskriminaw ma tagħhom stess, bejn tagħhom stess.